Fréttablaðið hefur verið krafið um 20 milljónir króna í miskabætur vegna fréttar sem birtist á forsíðu blaðsins í gærmorgun . Einnig er verið að íhuga málaferli gegn þeim sem deildu myndum af tveimur mönnum sem kærðir hafa verið fyrir nauðgun , nafngreindu þá eða kölluðu þá nauðgara á netinu . Í frétt Fréttablaðsins var sagt frá rannsókn lögreglu á tveimur aðskildum kynferðisbrotamálum vegna meintra árása sem átt hefðu sér stað í fjölbýlishúsi í Hlíðahverfi í Reykjavík í október . Tvær konur hafa kært tvo karlmenn fyrir kynferðisbrot í málinu og í frétt Fréttablaðsins sagði að „ Samkvæmt heimildum blaðsins voru árásirnar hrottalegar og íbúðin búin tækjum til ofbeldisiðkunar “ . Vilhjálmur H. Vilhjálmsson hæstaréttarlögmaður , lögmaður annars mannanna , var í viðtali við Morgunútvarpið í morgun . Þar sagði hann að báðir mennirnir neituðu sök og að kæra hefði verið lögð fram gegn konunum fyrir rangar sakagiftir . Hann hafi auk þess sent kröfubréf til Kristínar Þorsteinsdóttur , útgefanda og aðalritstjóra 365 , sem Fréttablaðið tilheyrir , þar sem fram er farið á afsökunarbeiðni og miskabætur upp á tíu milljónir króna fyrir hvorn mannanna sem kærðir hafa verið fyrir nauðgun . Vilhjálmur sagðist telja ábyrgð Fréttablaðsins í málinu vera mjög mikla og að bein orsakatengsl væru milli fréttar blaðsins og þeirrar „ múgæsingar “ sem hafi orðið í gær , þegar þúsundir manna birtu myndir af hinum grunuðu og nafngreindu þá á samfélagsmiðlum . Vilhjálmur segir 365 hafa þangað til á morgun að bregðast við kröfubréfinu . Auglýsing Hann segir einnig að hann telji að allir sem deildu mynd af mönnunum , nöfnum þeirra og kölluðu þá nauðgara hafi gerst sekir um refsiverða háttsemi . Verið sé að safna gögnum í málinu og verið sé að íhuga málsókn . Fanney Birna Jónsdóttir , aðstoðarritstjóri Fréttablaðsins , var einnig til viðtals í Morgunútvarpinu í morgun . Hún sagði að Fréttablaðið stæði að öllu leyti við fréttina . Alda Hrönn Jóhannsdóttir , yfirlögfræðingur á skrifstofu lögreglustjórans á höfuðborgarsvæðinu , sagði í gær að það væri ekki rétt sem fram kom á forsíðu Fréttablaðsins að íbúð í Hlíðarhverfinu hafi „ verið sérútbúin fyrir þessar athafnir " . Það væri orðum aukið . Við RÚV sagði Alda : „ Sú mynd sem hefur verið máluð í þessu máli í fjölmiðlum er gríðarlega alvarleg og ég held að við getum alveg sagt það að hefði hún verið rétt þá hefðum við farið fram á almannagæslu . Ef það væri sérútbúin íbúð til að brjóta á öðru fólki . Ég hef sagt það að það er ekki rétt . Hún er ekki sér útbúin til þess . “ Kristín Þorsteinsdóttir sagði við RÚV í gærkvöldi að engin ástæða væri til að bera efnisatriði fréttarinnar til baka . Orðið „ sérútbúin " hafi ekki verið að finna í frétt blaðsins . Hún endurtók þá staðfestu í yfirlýsingu sem hún sendi frá sér í dag . Í Fréttablaðinu í dag er fréttinni fylgt eftir . Þar er haft eftir Öldu Hrönn að „ í okkar gögnum höfum við ekki neitt sem sýnir að íbúðin sé útbúin til nauðgana og við getum ekki fullyrt neitt um það . Þetta er þó matskennt hugtak sem og önnur hugtök sem maður hefur séð í dag , til dæmis hugtakið raðnauðganir " . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .